CELEX: 62022TN0156
Language: da
Date: 2022-03-23 00:00:00
Title: Sag T-156/22: Sag anlagt den 23. marts 2022 — Hyundai Heavy Industries Holdings mod Kommissionen

23.5.2022   
            
            
               DA
            
            
               Den Europæiske Unions Tidende
            
            
               C 207/44
            
         
      Sag anlagt den 23. marts 2022 — Hyundai Heavy Industries Holdings mod Kommissionen
      (Sag T-156/22)
      (2022/C 207/59)
      Processprog: engelsk
      
         Parter
      
      
         Sagsøger: Hyundai Heavy Industries Holdings Co. Ltd (Seoul, Sydkorea) (ved advokaterne S. Völcker, J. Ruiz Calzado, H. Armengod Suarez og J.B. Douchy samt Solicitor D. Little)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Kommissionens afgørelse af 13. januar 2022 i sag M.9343 — Hyundai Heavy Industries Holdings/Daewoo Shipbuilding & Marine Engineering (herefter »afgørelsen«) annulleres i sin helhed.
               
            
                  —
               
               
                  Kommissionen tilpligtes at bære sine egne omkostninger og betale sagsøgerens omkostninger i forbindelse med denne sag.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat fire anbringender.
      
                  1.
               
               
                  Første anbringende om retlige fejl med hensyn til Kommissionens forsøg på at godtgøre, at der skabes en dominerende stilling på grundlag af en materiel analyse, der ikke har forbindelse til den retlige test, som afgørelsen foregiver at anvende.
               
            
                  2.
               
               
                  Andet anbringende om retlige fejl og urigtige skøn samt Kommissionens undladelse af at give en tilstrækkelig begrundelse vedrørende dens konklusion om, at den omtvistede transaktion ville have skabt en dominerende stilling og medføre en alvorlig hindring for effektiv konkurrence i det indre marked på grund af a) anvendelsen af markedsandele som »prima facie«-beviser for, at der blev skabt en dominerende stilling på trods af konstant lave margener, strukturel overkapacitet og en lav frekvens af udbud, b) manglende anerkendelse af det konkurrencemæssige pres fra konkurrenter og en fejlagtig vurdering af selskabets væsentlighed, c) manglende hensyntagen til forbrugernes åbenlyse købermagt på et marked, der er kendetegnet ved overkapacitet og sjældent forekommende udbud med en høj værdi, d) manglende godtgørelse af, hvordan den omtvistede transaktion ville medføre en alvorlig hindring for effektiv konkurrence i det indre marked og e) en urigtig vurdering af den række af mulige udfald, der ville være forekommet, såfremt den omtvistede transaktion ikke havde fundet sted.
               
            
                  3.
               
               
                  Tredje anbringende om tilsidesættelse af retten til forsvar og retten til god forvaltning som følge af Kommissionens manglende vedtagelse af en supplerende klagepunktsmeddelelse med henblik på at afhjælpe uklarheden med hensyn til afgørende elementer af klagepunktsmeddelelsen og påberåbelse af beviser, der ikke var inkluderet i klagepunktsmeddelelsen.
               
            
                  4.
               
               
                  Fjerde anbringende om tilsidesættelse af forpligtelsen til at udvise omhu som følge af, at mange af beviserne i klagepunktsmeddelelsen var forældede, da Kommissionen vedtog sin afgørelse, og om, at Kommissionen undlod omhyggeligt og uvildigt at undersøge de mest kritiske faktiske omstændigheder og således foregreb følgerne af den omtvistede transaktion.